पुबुदुको पुनरागमन
नेपाली राष्ट्रिय टोलीका पूर्व प्रशिक्षक पुबुदु दासानायके आसन्न एभरेस्ट प्रिमियर लिग (ईपीएल) को फ्रेन्चाइज टिम भैरहवा ग्लाडिएटर्सको प्रशिक्षकका रूपमा नेपाल फर्किएका छन् । ईपीएलको तेस्रो संस्करण चैत १ देखि १५ सम्म त्रिवि मैदान कीर्तिपुरमा हुँदैछ । 
काठमाडौँ — नेपाली राष्ट्रिय टोलीका पूर्व प्रशिक्षक पुबुदु दासानायके आसन्न एभरेस्ट प्रिमियर लिग (ईपीएल) को फ्रेन्चाइज टिम भैरहवा ग्लाडिएटर्सको प्रशिक्षकका रूपमा नेपाल फर्किएका छन् । ईपीएलको तेस्रो संस्करण चैत १ देखि १५ सम्म त्रिवि मैदान कीर्तिपुरमा हुँदैछ । दासानायकेले नेपाल फर्कन पाउँदा खुसी लागेको प्रतिक्रिया दिए । नेपाली क्रिकेटलाई सन् २०११ देखि २०१६ सम्ममा प्रमुख सफलता दिलाएका दासानायकेले भैरहवालाई च्याम्पियन बनाउने लक्ष्य राखेका छन् । उनका अनुसार टिम सन्तुलित छ र उत्कृष्ट विदेशी खेलाडीको उपस्थितिले टिमको स्तर अझै माथि जानेछ ।उनले ट्यालेन्ट हन्टमार्फत नयाँ प्रतिभाको खोजी गरिने जनाए । गत संस्करणको ईपीएलमा ट्यालेन्ट हन्टबाट उदाएका कुशल मल्ल अहिले राष्ट्रिय टोलीको नियमित सदस्य भइसकेको दृष्टान्त दिँदै उनले भने, ‘नयाँ प्रतिभाका लागि यस्ता खाले ट्यालेन्ट हन्टहरू प्रभावकारी हुनेछन् । हामी नयाँ प्रतिभा खोज्नेछौं र उनीहरूलाई अवसर दिनेछौं ।’ दासानायके सोमबार नै भैरहवा जाँदैछन् । ‘हाम्रो टिम सन्तुलित छ । कप्तान शरदसहित हामीसँग पाँचजना राष्ट्रिय खेलाडीहरू छन् । ड्वाएन स्मिथजस्ता विश्वस्तरीय क्रिकेटरको उपस्थितिले टिम अझै बलियो हुनेछ,’ उनले थपे । भैरहवाले आइतबार नै दुई श्रीलंकाली र एकजना ओमानका खेलाडी अनुबन्ध गरेको सार्वजनिक गरेको थियो । विदेशी खेलाडीहरू प्रतियोगिता सुरु हुनुभन्दा ३ दिनअघि मात्रै नेपाल आउने भए पनि आफू उनीहरूसँग नियमित सम्पर्कमा रहेको र नेपाली क्रिकेटको अवस्थाका बारेमा जानकारी गराइरहेको दासानायकेले बताए ।राष्ट्रिय टिम प्रशिक्षणको प्रस्ताव आए के गर्नुहुन्छ ? भन्ने प्रश्नमा उनले कूटनीतिक जवाफ फर्काए, ‘पहिला प्रस्ताव आउन दिनुस् अनि सोचौंला ।’थप ३ विदेशी भैरहवाले विदेशी खेलाडीको कोटामा ३ जना थप गरेको छ । यसअघि ड्वायन स्मिथलाई अनुबन्ध गरिसकेको उसले श्रीलंकाली अलराउन्डरद्वय जीवन मेन्डिस र मिलिन्डा श्रीवर्द्धना तथा ओमानका तीव्र बलर विलाल खानलाई अनुबन्ध गरेको छ । श्रीलंकाकाबाट ५८ एकदिवसीय र २२ ट्वान्टी–२० अन्तर्राष्ट्रिय खेलेका ३७ वर्षीय जीवन बायाँहाते ब्याट्सम्यान र लेग स्पिनर हुन् । उनले सन् २०१२ को ट्वान्टी–२० र २०१५ को एकदिवसीय विश्वकपमा श्रीलंकाली टिममा थिए । उनको ट्वान्टी–२० मा ब्याटिङतर्फ स्ट्राइक रेट ११९ छ । ३४ वर्षीय मिलिन्डाले श्रीलंकाबाट ५ टेस्ट, २७ एकदिवसीय र २२ ट्वान्टी–२० खेलेका छन् । २०१५ मा राष्ट्रिय टोलीमा डेब्यु गरेका उनले इंग्ल्यान्डमा विश्वकप खेलेका थिए । उनले ट्वान्टी–२० मा १ सय ३२ को स्ट्राइक रेटमा २ सय ७५ रन बनाएका छन् भने ८ विकेट लिएका छन् । ओमानको बलिङका मुख्य हतियार तीव्र बलर विलाल खान गत महिना त्रिवि मैदानमा सम्पन्न विश्वकप लिग २ अन्तर्गत ओमान, अमेरिका र नेपाल सम्मिलित त्रिकोणात्मक एकदिवसीय शृंखलामा विलालले ४ खेलमा ७ विकेट लिएका थिए । २०१५ मा डेब्यु गरेयता उनले ओमानका लागि ट्वान्टी–२० अन्तर्राष्ट्रियमा ३४ खेलमा ५१ र १० एकदिवसीयमा १८ विकेट लिएका छन् । 